Ino Yamanaka

Γενικές πληροφορίες

Η Ino συστήνεται σαν μέλος των Rookie Nine, δηλαδή των εννέα  Genin που αποφοίτησαν την ίδια χρονιά με τον κύριο χαρακτήρα της σειράς Uzumaki Naruto. Η Ino παρουσιάζεται αρχικά σαν την αιώνια αντίπαλο της Sakura, μέλους της πρωταγωνιστικής «Ομάδας 7», γι’ αυτό και δεν γίνεται αμέσως συμπαθής. Από την αρχή δείχνει το δυναμισμό του χαρακτήρα της και το μίσος που τρέφει για την οποιαδήποτε ήττα. Δυναμική και φιλόδοξη, γίνεται εύκολα κέντρο της προσοχής, αλλά πολλοί τη θεωρούν απλώς φαντασμένη. Ωστόσο στον τομέα της τέχνης του νίντζα, αναφέρεται πως είναι μια από τις πιο ταλαντούχες kunoichi της γενιάς της και ήδη από την παιδική της ηλικία δείχνει ιδιαίτερα προικισμένη σε πολλούς τομείς, καταφέρνοντας παράλληλα να παραμείνει δημοφιλής και εμφανίσιμη. 

Παρόλο που ο πατέρας της παραμένει εν ενεργεία νίντζα, η οικογένεια Yamanaka διατηρεί ένα ανθοπωλείο στην Konoha  όπου η Ino βοηθά συχνά όταν δεν είναι απασχολημένη με αποστολές. Διαθέτει πολλές γνώσεις περί ανθοκομικής, και επίσης κατέχει καλά την τέχνη συνδυασμού λουλουδιών για διακόσμηση (Ikebana), τέχνη σημαντική για τις μορφωμένες γυναίκες στην παραδοσιακή Ιαπωνία. Στο αντίστοιχο μάθημα στην Ακαδημία, ήταν από τις καλύτερες. Επιπροσθέτως η Ino δείχνει ιδιαίτερα τυπική όσον αφορά τους κανόνες ευγένειας.

Ο πατέρας της Ino, ο Inoichi, καμιά φορά δυσανασχετεί μαζί της, θεωρώντας πως είναι δύσκολο να μεγαλώνει ένα κορίτσι, ωστόσο οι σχέσεις τους είναι γενικά πολύ καλές. Της έχει μεταφέρει και μερικά από τα χαρακτηριστικά jutsu της οικογένειας, που εξειδικεύονται στην μάχη από απόσταση και σε τεχνικές διατάραξης του μυαλού του αντιπάλου. Αυτές δημιουργήθηκαν αρχικά για κατασκοπευτικούς λόγους, ωστόσο μπορούν να χρησιμοποιηθούν με επιτυχία και στη μάχη. Χαρακτηριστικότερη τεχνική της Ino είναι το Shintenshin no Jutsu (Τεχνική Ανταλλαγής Σώματος Μυαλού), μια τεχνική βάσει της οποίας εισέρχεται στο μυαλό του αντιπάλου της και αναλαμβάνει τον πλήρη έλεγχο του σώματός του. Ωστόσο η τεχνική διαθέτει μεγάλο ρίσκο καθώς ο αντίπαλος πρέπει να είναι εντελώς ακίνητος για να πετύχει. Καθώς το σώμα της Ino μένει ευάλωτο όσο χρησιμοποιεί το jutsu, αν αστοχήσει κάνει κάποιες στιγμές να επιστρέψει στο σώμα της, δίνοντας στον αντίπαλό της την ευκαιρία να τη σκοτώσει. Επίσης, αν πετύχει η τεχνική και ο αντίπαλος τραυματιστεί ή και σκοτωθεί με την Ino μέσα στο μυαλό του, την ίδια ζημιά παθαίνει και το δικό της σώμα. Για να μειωθούν αυτοί οι κίνδυνοι συνήθως η κίνησή της έπεται του Kagemane no Jutsu (Τεχνική Μίμησης με Σκιά) του συντρόφου της Nara Shikamaru. 

Στο δεύτερο μέρος η Ino, φαίνεται να έχει εκπαιδευτεί κατά τη διάρκεια του χρονικού άλματος στην ιατρική, αν και δεν είναι γνωστό αν έχει λάβει πλήρη ιατρική εκπαίδευση σαν τη Sakura, ή αν υπηρετεί σαν δότης πρώτων βοηθειών στις αποστολές.

Ino & Ομάδα 10

Μετά την αποφοίτησή της από την Ακαδημία, η Ino ήλπισε να ενταχθεί στην ίδια ομάδα με το αντικείμενο του έρωτά της το Sasuke. Προς μεγάλη της απογοήτευση αυτή που στάθηκε τυχερή ήταν η αντίπαλός της Sakura, ενώ η ίδια κατατάχθηκε στην «Ομάδα 10», υπό την καθοδήγηση του  Jounin sensei Sarutobi Asuma. Τα άλλα δύο μέλη της ομάδας είναι ο Nara Shikamaru, στον οποίο είχε δηλώσει ωμά πως καμιά δεν θα ενδιαφερόταν να είναι στην ομάδα του και ο Akimichi Chouji τον οποίο δεν ήθελε με τίποτα γιατί είναι παχουλός. Μαζί με τον Shikamaru (Shika = ελάφι) και τον Chouji (που σημαίνει πεταλούδα), το όνομα της Ino είναι κομμάτι του νικηφόρου συνδυασμού “Ino-Shika-Cho” στο παιχνίδι Hanafuda. Και οι τρεις φορούν το ίδιο ζευγάρι σκουλαρικιών, το οποίο στο δεύτερο μέρος είναι το δώρο αποφοίτησης που τους έκανε ο Asuma. Οι πατέρες των παιδιών, ανήκαν στο παρελθόν επίσης στην ίδια ομάδα σχηματίζοντας ένα άλλο “Ino-Shika-Cho” τρίο. 

Ο ρόλος της Ino στην ομάδα είναι μάλλον αυτός της μαμάς (!) , καθώς φαίνεται συχνά να προσπαθεί να συνετίσει τους λιγότερο ενθουσιώδεις και λιγότερο εκλεπτυσμένους συντρόφους της. Ακόμη και ο ίδιος ο Asuma δεν ξέφευγε από την κριτική της. Σε κάποια περίπτωση που η ομάδα επισκέφτηκε τον Hatake Kakashi στο νοσοκομείο, η Ino μάλωσε τον Asuma που μπήκε χωρίς να χτυπήσει. Με τη σειρά του εκείνος, αναγνωρίζοντας πως είναι πολύ πιο δυναμική και πως πατά σταθερά στα πόδια της, της έχει αναθέσει να προσέχει τους άλλους δύο. 
Η Ino καταφέρνει συχνά να ισοπεδώνει το ηθικό του Chouji για τα περιττά κιλά του. Αν και με τον καιρό προσπαθεί να μην τον αποκαλεί κατά πρόσωπο χοντρό, λέξη που όπως όλοι γνωρίζουν είναι ταμπού γι’ αυτόν, ωστόσο συχνά του λέει πως πρέπει να χάσει βάρος γιατί δεν θα έχει ποτέ επιτυχίες στο άλλο φύλο. 

Ο Shikamaru έχει συνεχώς ιδεολογικές διαμάχες με την Ino, ωστόσο σχεδόν ποτέ δεν της ανταπαντά κατά πρόσωπο γιατί βαριέται να μπει σε διαμάχη μαζί της. Χαρακτηριστική είναι η σκηνή στο anime, όπου λίγες ώρες μετά τη σύσταση της ομάδας η Ino δήλωσε ορθά κοφτά πως οι άλλοι θα κάνουν αυτό που λέει, κι ενώ ο Chouji δεν είπε τίποτε από δειλία, ο Shikamaru έκανε ένα βαριεστημένο «εντάξει», για να μην μπει στον κόπο να ακούσει γκρίνια. Επίσης θεωρεί πως η Ino λαθεύει σχετικά με τις απόψεις τις για τις σχέσεις αγοριών – κοριτσιών και πως δεν κάνει καλά που βρίσκεται σε μόνιμη δίαιτα, μιας και σε πολλά αγόρια αρέσει η κοπέλα να έχει καμπύλες. Επίσης πιστεύει πως αν η Ino έβαζε επάνω της λίγο περισσότερο κρέας θα ήταν πιο δημοφιλής. (Σημειώνεται πως τα δύο παιδιά έχουν γεννηθεί με διαφορά μιας ημέρας.)

Δεν γνωρίζουμε με ποια ακριβώς δοκιμασία η ομάδα θεωρήθηκε κατάλληλη για να ξεκινήσει αποστολές σαν ομάδα Genin. Στην πρώτη τους όμως συνάντηση, ο Asuma, αφού ανακοίνωσε στα παιδιά πως επρόκειτο να είναι ένας πολύ αυστηρός δάσκαλος, παρατήρησε πως ήταν όλοι με δάκρυα στα μάτια. Αμήχανος τους ζήτησε να μην παίρνουν τόσο κατάκαρδα τα λόγια του, ο Shikamaru όμως του απάντησε πως το πρόβλημα ήταν ο καπνός του τσιγάρου του που έκανε τα μάτια τους να δακρύζουν ανεξέλεγκτα. Αν και στην αρχή η ομάδα έδειχνε αρκετά αταίριαστη, επειδή ακριβώς οι χαρακτήρες τους αλληλοσυμπληρώνονταν, η ομαδική δουλειά τους (το αιώνιο teamwork που μάταια προσπάθησε να εμφυσήσει στη δική του ομάδα ο Kakashi), έγινε ασυναγώνιστη. Μάλιστα προπονήθηκαν έτσι ώστε οι κινήσεις τους στη μάχη να διαδέχονται η μία την άλλη, ακολουθία που βαφτίστηκε  “Σχηματισμός Ino-Shika-Cho”. Συχνά ο Shikamaru ακινητοποιεί τον αντίπαλο, αφήνοντας στην Ino περιθώριο να χρησιμοποιήσει την τεχνική της. Έπειτα προσέχει το σώμα της ώστε να μην πάθει κάτι από τον εχθρό. 

Με τον καιρό που περνά οι δεσμοί και οι ικανότητες της ομάδας γίνονται όλο και ισχυρότεροι, με τις τεχνικές μάχης τους αλλά και τα μυαλά τους να ωριμάζουν. Αν και η Ino δεν έχει χάσει τον αυταρχικό χαρακτήρα της, μάλλον άτυπος αρχηγός της ομάδας είναι πλέον ο Shikamaru μιας και διαθέτει εκπληκτικές νοητικές ικανότητες και καταστρώνει τα σχέδια μάχης.

Ino & Sakura

Όταν τα δύο κορίτσια εισάγονται στη σειρά, αφήνεται να εννοηθεί πως η μόνη τους σχέση είναι ο συνεχής πόλεμος για την καρδιά του Sasuke. Καθώς καμιά δεν είναι διατεθειμένη να χάσει από την άλλη ούτε στο παραμικρό, ανταγωνίζονται σε εκνευριστικό βαθμό για τα πάντα. Από το βαθμό ωραιοπάθειας μέχρι το ποια θα περάσει πρώτη μια πόρτα. Ανταλλάσσουν προσβολές και ειρωνείες και διαγωνίζονται για το ποια θα καταφέρει να κερδίσει πρώτη το Sasuke. Εκείνος από την πλευρά του δείχνει να αδιαφορεί παγερά και για τις δύο. Παραδόξως, ενώ φωνάζει αγανακτισμένος στη Sakura να τον παρατήσει στην ησυχία του, όταν η Ino πέφτει κυριολεκτικά πάνω του δεν την απωθεί με την ίδια βιαιότητα` ωστόσο το πρόσωπό του παίρνει μια έκφραση μάρτυρα.

Αν και φαίνεται πως το σημείο διαμάχης των κοριτσιών είναι το αγόρι, στην πραγματικότητα εκείνος στάθηκε απλά η αφορμή. Η βαθύτερη αιτία της συνεχούς τριβής των δύο κοριτσιών είναι κάτι πολύ βαθύτερο από ένα εφηβικό καπρίτσιο. 

Όταν η Sakura ήταν πολύ μικρή, όλοι την κορόιδευαν γιατί είχε πολύ μεγάλο μέτωπο. Στην πραγματικότητα, την κορόιδευαν γιατί η ίδια είχε αυτή την εντύπωση και το σκέπαζε με κωμικό τρόπο με τα μαλλιά της. Μια μέρα που η Sakura έκλαιγε, η Ino την πλησίασε με άνεση, της συστήθηκε και της έδωσε ραντεβού την επομένη στο ίδιο σημείο. Την άλλη μέρα της χάρισε μια κόκκινη κορδέλα για να πιάνει όμορφα τα μαλλιά της αφήνοντας το μέτωπό της ακάλυπτο, λέγοντάς της πως δεν είχε να ανησυχεί για τίποτα αφού ήταν πολύ χαριτωμένη. Σύντομα τα δύο κορίτσια έγιναν φίλες και η Ino σύστησε την αμήχανη ακόμη Sakura και σε άλλα παιδιά.

Τα πειράγματα προς αυτήν δεν σταμάτησαν, γιατί είχε πολύ χαμηλή αυτοπεποίθηση. Η Ino ήταν όμως πάντα δίπλα της να την προστατεύει από τα πειράγματα, εντυπωσιάζοντάς την παράλληλα με τις γνώσεις της και την καλή επίδοσή της στις τεχνικές ninjitsu. Κάποια μέρα, σε ένα μάθημα διακοσμητικής με λουλούδια, η Ino έδειξε στη Sakura το μυστικό: πως έπρεπε να διαλέξει ένα λουλούδι για κύριο θέμα, και γύρω του να βάλλει άλλα ταπεινότερα να το πλαισιώνουν. Της έδειξε μάλιστα ένα πολύ όμορφο φθινοπωρινό λουλούδι, το cosmos, που ήταν πολύ κατάλληλο για κύριο λουλούδι. Έπειτα, κρατώντας πειραχτικά ένα από τα λουλούδια που η Sakura είχε μαζέψει, τη ρώτησε αν έμοιαζε καθόλου η ίδια με cosmos. Η Sakura συμφώνησε στο μυαλό της καθώς η Ino κατάφερνε να είναι πάντα δημοφιλής και στο επίκεντρο της προσοχής.

Εκείνη την ώρα κατέφτασε μια παρέα κοριτσιών με σκοπό να πειράξουν τη Sakura. Ωστόσο η Ino ντρόπιασε την αρχηγό τους, πετώντας της ένα δηλητηριώδες λουλούδι με μια επιδέξια κίνηση, γιατί τάχα την μπέρδεψε με βάζο έτσι που δεν είχε καμπύλες. Η Sakura εντυπωσιασμένη από την Ino, τόσο  για τις γνώσεις της όσο και για την έφεση που είχε στην τέχνη του νίντζα, ένιωσε ιδιαίτερα ταπεινή πλάι της. Την ρώτησε, τι ρόλο θα κράταγε εκείνη πλάι σε ένα cosmos. Η Ino της απάντησε πως η Sakura δεν ήταν καν λουλούδι στην εν λόγω φάση, αλλά ένα μπουμπούκι. Και πως θα ήταν κρίμα να μην ανθίσει γιατί θα μπορούσε να προκύψει ένα λουλούδι ωραιότερο κι από cosmos. Η Sakura συγκινημένη δεν ξέχασε ποτέ το περιστατικό κι έθεσε σαν πρότυπο την Ino, αλλά και σαν τον πήχη που όφειλε να ξεπεράσει. 

Όλη η μετέπειτα εξέλιξή της, οφειλόταν ακριβώς σε αυτό, και γι’ αυτό κάποτε θεώρησε πως έπρεπε να βγει από τη σκιά της Ino και να ακολουθήσει το δικό της δρόμο. O Sasuke στάθηκε λοιπόν η αφορμή βάσει της οποίας η Sakura επαναπροσδιόρισε τον εαυτό της, κι όταν ανακοίνωσε στη φίλη της πως είχε κάποιον που της άρεσε, η Ino στενοχωρήθηκε γιατί ήταν και δικός της κρυφός έρωτας. Από τότε η Sakura δήλωσε ορθά κοφτά πως θα ακολουθούσε τη δική της πορεία και δεν θα ξαναέχανε ποτέ. Ωστόσο η φιλία μεταξύ των δύο κοριτσιών δεν είχε πει ακόμη την τελευταία της λέξη.

Εισαγωγή

Η Ino κάνει την εμφάνισή της στο anime, λίγο νωρίτερα από ό,τι στο manga. Μέσα στη σχολική τάξη, εκείνη και η Sakura μάλωναν ως συνήθως για τα μάτια του Sasuke μέχρι που ανακοινώθηκε πως θα χωρίζονταν πλέον σε ομάδες των τριών. Και τα δύο κορίτσια ήλπισαν πως θα ενταχθούν στην ίδια ομάδα με το Sasuke, όμως νικήτρια αναδείχτηκε η Sakura. Βλέποντας πως σύντροφοί της θα ήταν ο Shikamaru και ο Chouji, η Ino απογοητεύτηκε οικτρά, γι’ αυτό ήταν προσβλητική μαζί τους. Δήλωσε ορθά κοφτά πως θα ήταν η αρχηγός της ομάδας και πως εκείνοι όφειλαν να κάνουν ό,τι τους λέει. Μαζί παρακολούθησαν τη φάρσα που προσπάθησε ο Naruto να κάνει στο Sasuke, οπότε και η Ino εξέφρασε την άποψη πως δεν θα είχε καμία τύχη γιατί ο Sasuke ήταν ο καλύτερος όλων. 
Η ομάδα Asuma κάνει την επίσημη πλέον εμφάνισή της πριν από την έναρξη της πρώτης δοκιμασίας των εξετάσεων για την εκλογή των νέων Chuunin. Εκεί ορμά στην κυριολεξία πάνω στο Sasuke, που είχε να δει πολύ καιρό, κυρίως για να πικάρει τη Sakura. Ο ίδιος ο Naruto περιγράφει την Ino με τα παρακάτω λόγια:

Εξετάσεις: 1ος Άθλος

Η  Ino περνάει το γραπτό διαγώνισμα χρησιμοποιώντας την τεχνική Shintenshin no Jutsu (Τεχνική Ανταλλαγής Σώματος Μυαλού) πάνω στη Sakura που καθόταν λίγα έδρανα μπροστά της. Μπαίνοντας στο μυαλό της, αποστήθισε τις απαντήσεις της και της αντέγραψε. Με τον ίδιο τρόπο τις μετέφερε και στα υπόλοιπα μέλη της ομάδας της.

Εξετάσεις: 2ος Άθλος

Κατά τον αγώνα επιβίωσης μέσα στο δάσος, η ομάδα Asuma έδειξε να αντιμετωπίζει σοβαρά προβλήματα. Καθώς τα μέλη της ήταν αρκετά δειλά και δεν είχαν ακόμη εμπιστοσύνη στις μαχητικές τους ικανότητες, το κύριο σχέδιό τους ήταν να κρύβονται μέχρι να βρουν κάποιον πολύ αδύναμο αντίπαλο για να νικήσουν. Ο Shikamaru τόλμησε να αναφέρει πως το σχέδιο ήταν ανόητο μιας και η μόνη ομάδα που ήταν πιο αδύναμη από τη δική τους ήταν αυτή του Naruto. Η Ino, όπως ήταν φυσικό, τον μάλωσε θυμίζοντάς του πως στην ομάδα του Naruto βρισκόταν και ο Sasuke. Ωστόσο ο Shikamaru δεν πείστηκε. Όταν κάποια στιγμή τους εντόπισε ο Neji και απέτυχαν να κρυφτούν, η Ino προσπάθησε να τον ξελογιάσει με τη γοητεία της. Απέτυχε παταγωδώς, αλλά ο Neji αποχώρησε για λόγους αξιοπρέπειας.

Παρακάτω η «Ομάδα 10» είδε σε ένα ξέφωτο, την Sakura να κακοποιείται βάναυσα από μια ομάδα νίντζα του Ήχου. Ήταν απροστάτευτη, γιατί τα άλλα μέλη της ομάδας της ήταν αναίσθητα και η ίδια έκανε ότι περνούσε από το χέρι της για να τους προστατέψει. Για να ξεφύγει από παγίδα, είχε μάλιστα κόψει τα ίδια της μαλλιά, για τα οποία ήταν πολύ περήφανη. Βλέποντας το θέαμα η Ino κλονίστηκε και θυμήθηκε τη μέρα που γνωρίστηκε με τη Sakura, πώς χώρισαν αργότερα οι δρόμοι τους και το πώς αντάλλαξαν δύο φορές την κόκκινη κορδέλα. Δακρυσμένη άκουσε πλάι της το Shikamaru, σαν τη φωνή της συνείδησής της, να την καλεί επιτακτικά να πάρει μία απόφαση. 

Η «Ομάδα 10» όρμησε στη μέση της συμπλοκής και επέδειξε ιδιαίτερες ικανότητες αποκαλύπτοντας για πρώτη φορά το σχηματισμό Ino-Shika-Cho. Η ίδια η Ino κατέλαβε το σώμα της Tsuchi Kin, αφήνοντας το δικό της στη φροντίδα του Shikamaru. Απείλησε να μαχαιρώσει την αντίπαλό της, όμως οι σύμμαχοι της τελευταίας δεν δίστασαν να χτυπήσουν την Kin, λέγοντας πως αδιαφορούσαν αν ήταν να πετύχουν το σκοπό τους. Παράλληλα τραυματίστηκε και το πραγματικό σώμα της Ino. Η «Ομάδα 10» την είχε μάλλον άσχημα όταν κατέφτασε στο ξέφωτο και η ομάδα Gai. Δεν επενέβησαν όμως γιατί ακριβώς τότε συνήλθε από τη σύντομη ασθένειά του ο Sasuke και σε μία κατάσταση παραφροσύνης εξουδετέρωσε τους εχθρικούς νίντζα σχεδόν με κτηνώδη τρόπο. Ο Shikamaru κάλεσε την Ino πίσω στο σώμα της για να μην τραυματιστεί στη συμπλοκή. Η τελευταία σκέφτηκε πως η συμπεριφορά του Sasuke ήταν πολύ ασυνήθιστη και πως κάτι δεν πήγαινε καθόλου καλά. Ωστόσο όταν όλα τελείωσαν, βοήθησε τη Sakura να ευπρεπιστεί χωρίς να λείψει μια σύντομη ανταλλαγή ψιθυριστών προσβολών.

Εξετάσεις: Οι Προκριματικοί

Με το πέρας του δεύτερου αγωνίσματος, όλοι οι Rookie Nine βρίσκονται σώοι κι ασφαλείς στον προορισμό τους. Ωστόσο αντιμετωπίζουν το αναπάντεχο εμπόδιο μιας σειράς μαχών ένας προς έναν για την πρόκρισή τους στην τελική φάση. Αργότερα, κατά τη διάρκεια ενός σύντομου διαλείμματος ανταλλάσσουν μερικές προσβολές με τη Sakura, μόνο για να ανακαλύψουν πως η κλήρωση τις έφερε αντιμέτωπες. 

Η μάχη αρχίζει με γρήγορες επιθέσεις, σύντομα όμως οι θεατές αντιλαμβάνονται πως τα δυο κορίτσια δεν μάχονται με ορμή. Ο Neji υποθέτει πως φταίει το γεγονός ότι είναι κορίτσια,η Tenten όμως δηλώνει ορθά κοφτά πως το φύλο δεν έχει καμία σημασία και πως τα δύο κορίτσια φέρονται μαλακά η μία στην άλλη. Τελικά η Ino, βρίσκει ένα άνοιγμα για δυνατό χτύπημα. Αντί γι’ αυτό όμως και χωρίς να μπορέσει να ελέγξει τον εαυτό της, δίνει στη Sakura ένα αδύναμο χαστούκι. Και οι δύο κοπέλες κοιτάζονται με αμηχανία. Και οι δύο δείχνουν να έχουν στο μυαλό τους την παιδική τους φιλία και τη μέρα που παρομοίασαν την εξέλιξη της γυναίκας με το άνθισμα ενός λουλουδιού.

Τότε, φαινομενικά χωρίς λόγο, η Sakura πρόσβαλε την Ino και καυχήθηκε πως ο Sasuke ήταν δικός της. Η Ino θύμωσε για τα καλά, αλλά η πραγματική πρόθεση της Sakura δεν ήταν να πειράξει την Ino, μόνο να την κάνει πλαγίως να την πάρει στα σοβαρά και να μην κάνει πίσω. Αναγνώρισε πως χάρις στην Ino έγινε αυτό που ήταν, αλλά πως ήρθε η ώρα να ξεπεράσει τα όρια της και να ανθίσει πια μοναχή της. Η Ino κατάλαβε. Τη μέρα που σχηματίστηκαν οι ομάδες, η Sakura είχε επιστρέψει την κόκκινη κορδέλα στην Ino, λέγοντας της πως δεν θα ξαναέχανε ποτέ. Η Ino της είπε πως αυτό άλλοτε θα συνέβαινε κι άλλοτε όχι, και πως μπορούσε να κρατήσει την κορδέλα για να τη βάζει στα μαλλιά της, αντί να τα στηρίζει με την καινούρια προμετωπίδα της. Η Sakura δήλωσε όμως το προτιμούσε έτσι και πως τη στιγμή που θα αποφάσιζε να φορέσει σωστά την προμετωπίδα δεν θα επέτρεπε στον εαυτό της να χάσει σαν kunoichi από την Ino. Η τελευταία πήρε την κορδέλα, χαμογέλασε και είπε πως όταν θα έρθει η ώρα θα κάνει κι εκείνη το ίδιο. 

Έτσι και τη στιγμή εκείνη, τα δύο κορίτσια τράβηξαν τις προμετωπίδες τους και τις φόρεσαν στο μέτωπο σαν επίσημοι νίντζα, παίρνοντας επιτέλους τη μάχη στα σοβαρά. Τα κορίτσια μάχονται λυσσαλέα, αλλά είναι ισοδύναμες και η μάχη κρατά απελπιστικά πολύ. Τέλος, η Sakura φωνάζει στην Ino πως δεν είναι ίση της γιατί περνά υπερβολικά πολύ χρόνο προσέχοντας την εξωτερική της εμφάνιση παρά κάνοντας προπόνηση. Η ίδια η Sakura είχε κόψει τα μαλλιά της στο δάσος, ενώ ήταν κοινό τους μυστικό πως τα μάκραιναν και οι δύο για να αρέσουν στο Sasuke. Φαινομενικά η Ino, θυμώνει τόσο, που αρπάζει τα μακριά μαλλιά της και τα κόβει από τη βάση της κοτσίδας, αφήνοντας τους θεατές άφωνους, και ειδικά το Shikamaru που θεωρεί πως η Ino τρελάθηκε παντελώς.  Τα πετά στη Sakura με περιφρόνηση. Κατόπιν αποπειράται να χρησιμοποιήσει το Shintenshin no Jutsu ενάντια στη Sakura. Η Sakura γνωρίζει όλες τις αδυναμίες της τεχνικής και θεωρεί πως αν κινείται συνεχώς μπορεί να κάνει την Ino να αστοχήσει και μετά να επιτεθεί στο απροστάτευτο σώμα της. Η κίνηση της Ino μοιάζει με αυτοκτονία.

Αντί όμως να χρησιμοποιήσει την τεχνική, χρησιμοποίησε τα μαλλιά της που ήταν σκορπισμένα στο πάτωμα για να ακινητοποιήσει τη Sakura διατρέχοντας chakra μέσα από αυτά. Μετά από αυτό χρησιμοποίησε με επιτυχία την τεχνική της και δέσμευσε το μυαλό της Sakura. Τότε προσπάθησε να την αναγκάσει να παραιτηθεί. Ωστόσο δεν υπολόγισε πως ο Naruto θα έμπηγε τέτοιες φωνές στη Sakura εμψυχώνοντας την και ξυπνώντας την αγωνιστικότητά της απέναντι στην αιώνια ανταγωνίστριά της, που το κορίτσι πέταξε την Ino έξω από το μυαλό της. Καθώς είχαν απομείνει και οι δύο με ελάχιστο chakra,   το μόνο που κατάφεραν ήταν να αναισθητοποιήσουν η μία την άλλη. Έτσι ο αγώνας έληξε ισόπαλος και αποκλείστηκαν και οι δύο.

Όταν συνήλθαν, οι sensei τους τις είχαν απομακρύνει από το γήπεδο και μια άλλη μάχη είχε αρχίσει. Τότε συμβολικά, η Ino χάρισε στη Sakura την προμετωπίδα της για να τη φορά στα μαλλιά της, αναγνωρίζοντας συμβολικά πως η Sakura είχε επιτέλους ανθίσει σε λουλούδι. Αν και οι κοπέλες δεν σταμάτησαν αν ανταγωνίζονται για το Sasuke και για μικροθέματα της καθημερινότητας, εν τούτοις έγιναν και πάλι καλές φίλες.

Ο Ενδιάμεσος Μήνας

Η Ino ευτύχησε να δει το Shikamaru να περνά στους τελικούς παρόλο που λίγοι θα το πίστευαν. Ωστόσο αυτό σήμαινε πως η ομάδα της θα ξόδευε όλη της ενέργεια και το χρόνο να προπονήσει το Shikamaru. Μη έχοντας τι να κάνει, η Ino δούλευε στο οικογενειακό ανθοπωλείο. Μια μέρα η Sakura αποφάσισε να επισκεφτεί το Sasuke στο νοσοκομείο όπου βρισκόταν μετά τους προκριματικούς και μπήκε στο ανθοπωλείο να αγοράσει λουλούδια. Για να πειράξει τη Sakura, η Ino αποφάσισε να τη συνοδέψει διαλέγοντας ένα λουλούδι πιο εντυπωσιακό από το δικό της. Φτάνοντας όμως στο νοσοκομείο τα κορίτσια ανακάλυψαν πως ο Sasuke είχε μυστηριωδώς εξαφανιστεί σπέρνοντας τον πανικό. Τα κορίτσια επισκέφτηκαν τουλάχιστον το Lee που βρισκόταν σε πολύ άσχημη κατάσταση σε άλλο δωμάτιο, μόνο και μόνο να τον βρουν να κάνει κακό στον εαυτό του προσπαθώντας να αγνοήσει τα τραύματά του και να προπονηθεί. Η Sakura θλιμμένη ρώτησε την Ino γιατί τα αγόρια πιέζουν τόσο πολύ τους εαυτούς τους, αλλά δεν έλαβε κάποια απάντηση. Λίγες μέρες μετά επανέλαβαν την επίσκεψη στο νοσοκομείο, η μία για να δει το Lee και άλλη για να επισκεφτεί τον Chouji που νοσηλευόταν με προβλήματα στο στομάχι από το πολύ φαγητό.

Εξετάσεις: 3ος Άθλος

Τα δύο κορίτσια δε συμμετείχαν φυσικά στο τρίτο μέρος, βρέθηκαν όμως στις κερκίδες του σταδίου να επευφημήσουν τους φίλους τους. Η Ino προσπαθούσε να κάνει τη Sakura να ευθυμήσει, γιατί η τελευταία ανησυχούσε τρομερά που ο Sasuke ακόμη δεν είχε δώσει σημεία ζωής. Ήταν από τους λίγα παιδιά από τις γνωστές μας ομάδες παιδιών της Konoha, που παρακολούθησαν την εμφάνιση του Kyuubi μέσα στο στάδιο και σοκαρίστηκε όπως όλοι με την ήττα του Neji από το Naruto. Λίγο μετά κάθισε πλάι της ο Chouji που μόλις είχε βγει από το νοσοκομείο και είχε ξαναβρεί την όρεξή του. Είχε μαζί του μια σύντομη διαφωνία σχετικά με το πώς θα κατέληγε η μάχη του Shikamaru με την Temari από το Otokagure, αλλά αποδείχτηκε πως ο Chouji γνώριζε το χαρακτήρα του παιδικού του φίλου καλύτερα από τον καθένα. Τέλος, σειρά πήρε η μάχη του Sasuke με το Gaara όπου η Ino έδειξε κάποιον σκεπτικισμό προς τις γνώσεις που ο Kakashi μεταβίβασε στον Sasuke. Ωστόσο εντυπωσιάστηκε.

Κατά τη διάρκεια της επίθεσης στην Konoha η Ino υπήρξε θύμα του ομαδικού υπνωτισμού όλων των θεατών μέσα στο στάδιο από τους εχθρικούς νίντζα, και κατά συνέπεια δεν πήρε μέρος στα γεγονότα που ακολούθησαν. Παραβρέθηκε απλά στην κηδεία του Sarutobi εμφανώς θλιμμένη. Επίσης δεν υπήρξε μέλος της αποστολής ανάκτησης του  Sasuke, όταν αυτός εγκατέλειψε την Konoha. Επανεμφανίστηκε στο τέλος, όταν πήγε στο νοσοκομείο να μάθει νέα για τους φίλους της και χάρηκε ειλικρινά που ήταν ασφαλείς.

Μέρος Δεύτερο

Στο δεύτερο μέρος η εμφάνιση της Ino έχει αλλάξει εντυπωσιακά. Φορά ένα πολύ κοντό τοπ χωρίς μανίκια, κοντή φούστα κι έχει αφαιρέσει το ρούχο που έμοιαζε με επιδέσμους. Τα μαλλιά της έχουν μακρύνει και πάλι και φορά ένα διαφορετικό ζευγάρι σκουλαρίκια όπως και τα αγόρια της ομάδας της. Δεν δείχνει να φορά πια την προμετωπίδα της, ούτε καν στη μέση όπως παλαιότερα. Όπως και τα άλλα παιδιά κατά τη διάρκεια του χρονικού άλματος έχει λάβει προαγωγή σε   Chuunin και από ό,τι φαίνεται έχει εκπαιδευτεί από την Tsunade σε ιατρικά jutsu. Όσο για την «Ομάδα 10» τυπικά έχει διαλυθεί μιας και όλα τα μέλη της προβιβάστηκαν σε Chuunin, ωστόσο βλέπονται συχνά και εκτελούν μαζί αποστολές όπως παλιά.

Εισαγωγή

Στο δεύτερο μέρος η Ino δεν συναντά το Naruto αμέσως μετά την επιστροφή του στην Konoha, αλλά μετά την ολοκλήρωση της πρώτης του αποστολής. Εμφανίζεται στο κεφάλαιο 284, κατσαδιάζοντας το Shikamaru και τον Chouji επειδή άργησαν στο ραντεβού τους κι έκαναν τον Asuma να θυμώσει. Παρόλα αυτά καλωσορίζει θερμά το Naruto.  

Καιρό μετά επισκέφτηκε μαζί με την «Ομάδα 10» τον Kakashi στο νοσοκομείο. Εκεί γνωρίζει για πρώτη φορά το Sai και παρατηρεί μια ομοιότητα με το Sasuke. Η Sakura δεν του δίνει και τις καλύτερες συστάσεις, μα όταν οι ομάδες 7 και 10 κατευθύνονται μαζί για φαγητό κερασμένο από τον Asuma, αποφασίζει να κάτσει δίπλα του. Το μόνο που διέκοψε τις σκέψεις της ήταν η ανεξήγητη εξαφάνιση του Shikamaru. Αργότερα συστήνεται επίσημα κι όχι χωρίς κάποιο νάζι στο Sai. Εκείνος προσπαθούσε να βρει παρατσούκλια στις νέες του γνωριμίες γιατί έτσι είχε διαβάσει σε ένα βιβλίο. Μαθαίνοντας με πικρό τρόπο από τη Sakura να μη λέει αυτό που σκέφτεται (είχε φάει μπουνιά γιατί την είπε «άσχημη»), αποκάλεσε την Ino «δεσποινίδα Όμορφη» κάνοντάς την να κοκκινίσει (και λαμβάνοντας δεύτερη επίθεση από τη Sakura).

Niju Shotai vs. Akatsuki

Με την έλευση των Hidan και Kakuzu, μελών των Akatsuki, στη Χώρα της Φωτιάς, η Tsunade ενημερώνει τους Niju Shotai πως αποστολή τους είναι να βρουν τους δύο παρείσακτους. Η Ino αποτελεί μέρος του σώματος κι έχει ενταχτεί στην ομάδα των Namiashi Raidou και Yamashiro Aoba μαζί με τον πρώην σύντροφό της στην «Ομάδα 10», τον Chouji. Λειτουργεί κυρίως σαν τον ιατρό της ομάδας. Η ομάδα αυτή καταφτάνει σε έναν σταθμό ανταλλαγής επικηρυγμένων σε ενίσχυση της ομάδας της οποίας ηγούνταν ο sensei της Ino, ο Asuma και στην οποία συμμετείχε κι ο Shikamaru.

Ο Θάνατος του Asuma

Μετά την έλευσή τους οι Akatsuki υποχωρούν προσωρινά, αφήνοντας πίσω τον Asuma θανάσιμα τραυματισμένο και το Shikamaru εξαντλημένο. Ο τελευταίος φωνάζει στους φίλους του να τρέξουν τον Asuma πίσω, ενώ η Ino προσπαθεί πρώτα να του παραχωρήσει τις πρώτες βοήθειες. Στα μάτια της ο Shikamaru διαβάζει πως δεν υπάρχει ελπίδα. Καλεί λοιπόν όλη την ομάδα, να ακούσει προσεκτικά τις τελευταίες λέξεις που είχε να τους πει ο sensei τους. Ο Asuma, αναγνωρίζοντας πως η Ino είχε τον πιο δυνατό χαρακτήρα από τους τρεις, της ανέθεσε να προσέχει τους άλλους δύο που καμιά φορά γίνονταν κάπως αδέξιοι. Την συμβούλεψε ακόμη να μην χάσει από τη Sakura, ούτε στην τέχνη του νίντζα, ούτε στην αγάπη. Η Ino το υποσχέθηκε. Τις στιγμές που ακολούθησαν, τα μέλη της ομάδας θυμήθηκαν από μια χαρακτηριστική ή αστεία στιγμή, καθώς και τα σημαντικότερα σημεία στην πορεία της ομάδας. Συγκεκριμένα στο μυαλό της Ino, ήρθε ο αστείος τρόπος με τον οποίο ο Asuma αγόραζε λουλούδια για την κοπέλα του, την Kurenai χωρίς να ομολογεί πού ήθελε να τα πάει. Τότε ο Asuma ξεψύχησε κάνοντας την Ino να φωνάξει σπαραχτικά. 

Πίσω στην Konoha παραβρέθηκε στην κηδεία του Asuma και ξαφνιάστηκε που ο Shikamaru, ο οποίος ήταν πάντα ο πιο δεμένος με τον Asuma, ήταν απών.

Η Εκδίκηση

Ωστόσο ο Shikamaru πήρε το χρόνο του και κατέστρωσε ένα λαμπρό σχέδιο. Το εξήγησε στους δύο συντρόφους του και μαζί αποφάσισαν να φύγουν κρυφά, ώστε να συνεχίσουν την αποστολή τους εξουδετερώνοντας τους Akatsuki. Στην πύλη της Konoha τους προλαβαίνει η Tsunade και προσπαθεί να τους συνετίσει. Η Ino νιώθει δυσάρεστα που παραβαίνει τις εντολές της Tsunade αλλά δεν κάνει πίσω. Ο Shikamaru μιλά με την περισσότερη ηρεμία και αποφασιστικότητα. Τελικά την ομάδα προσφέρθηκε να συνοδέψει ο Kakashi σαν επικεφαλής με σκοπό να τους προσέχει και να τους ενισχύσει. Τότε και μόνο τότε λαμβάνουν έγκριση για αναχώρηση. Ο Shikamaru εξηγεί και πάλι το σχέδιο, ενώ η Ino χρησιμοποιεί το Shintenshin no Jutsu, για να εισέλθει στο μυαλό ενός γερακιού και να εντοπίσει έτσι τους Akatsuki. Στη μάχη που ακολουθεί η Ino λαμβάνει ελάχιστα ρόλο, λίγο γιατί το σχέδιο δεν πήγε κατά γράμμα και λίγο γιατί σαν ιατρός της ομάδας οφείλει να μείνει πίσω προστατευμένη.

Σε κάποιο σημείο προσφέρεται να αναλάβει τον ένα αντίπαλό τους, το Hidan. Ο Shikamaru θεωρεί όμως ακατάλληλο το Shintenshin no Jutsu για την περίπτωση και το αναλαμβάνει μόνος. Με τον Chouji και τον Kakashi κινδυνεύει θανάσιμα κάποια στιγμή από τον άλλο εχθρό τους, τον Kakuzu, αλλά σώζεται από την έγκαιρη άφιξη της «Ομάδας 7». Απορεί που οι ενήλικες αφήνουν το Naruto να αναλάβει μόνος τον εχθρό τους. Αν και πιστεύει κάπως σε αυτόν, μετά την πρώτη του αποτυχία θεωρεί πως δεν έχει νόημα να προσπαθήσει άλλο μόνος, μιας και δεν έχει αλλάξει και πολύ. Ωστόσο έπειτα γίνεται μάρτυρας στην επίσημη πρώτη του νέου πολυαναμενόμενου jutsu του Naruto, που νικά τον Kakuzu. Κάπου αλλού, ο Shikamaru έπαιρνε την εκδίκησή του.